b'\n_START_ARTICLE_\nMerkur-programmet\n_START_PARAGRAPH_\nMerkur-programmet er Kommunal- og regionaldepartementets kompetanseprogram for butikker i Distrikts-Norge. M\xc3\xa5let er \xc3\xa5 sikre folk i distriktet tilgang til dagligvarer og gode tjenester knyttet til butikken._NEWLINE_Kj\xc3\xb8pmenn fra hele landet f\xc3\xa5r tilbud om oppl\xc3\xa6ring og oppf\xc3\xb8lging av profesjonelle konsulenter. Det er ogs\xc3\xa5 mulig \xc3\xa5 f\xc3\xa5 \xc3\xb8konomisk st\xc3\xb8tte til n\xc3\xb8dvendige investeringer i dagligvarebutikk og drivstoffanlegg knyttet til butikk._NEWLINE_\xc2\xabM\xc3\xa5let er \xc3\xa5 sikre innbyggerne i distrikta tilgang til en n\xc3\xa6rliggende dagligvarebutikk med god kvalitet. Programmet arbeider for at dagligvarebutikkene kan f\xc3\xa5 tilleggstjenester som \xc3\xb8ker l\xc3\xb8nnsomheten i butikken og som gir innbyggerne i lokalsamfunnet betre tjenester. Programmet skal ogs\xc3\xa5 v\xc3\xa6re med p\xc3\xa5 \xc3\xa5 \xc3\xb8ke forst\xc3\xa5elsen i lokalsamfunnet for dagligvarebutikkens rolle og betydning\xc2\xbb, sier departementet i sin budsjett-proposisjon for 2012.\n_START_SECTION_\nOrganisering\n_START_PARAGRAPH_\nMerkur-programmet er organisert som et landsdekkende nettverk med 10 konsulenter som har kontakt med lokale kj\xc3\xb8pmenn. Konsulentene jobber med \xc3\xa5 bygge opp kompetanse i butikkene og er viktige st\xc3\xb8ttespillere for kj\xc3\xb8pmennene i arbeidet med bedre l\xc3\xb8nnsomhet og tilf\xc3\xb8ring av tilleggsfunksjoner._NEWLINE_Administrasjonen p\xc3\xa5 tre personer er lokalisert til F\xc3\xb8rde og er knyttet til konsulentfirmaet Mentor AS. Daglig leder er Helge Schei. Departementet har oppnevnt et bredt sammensett programstyre, med representanter fra butikkbransjen og kommune-Norge. Styret blir ledet av Inge Ryan, fylkesmann i Nord-Tr\xc3\xb8ndelag.\n_START_SECTION_\nMerkur Bok\n_START_PARAGRAPH_\nI 2008 ble det i samarbeid med Bokhandlerforeningen etablert et eget kompetanseprogram for bokhandler i distriktet. Det er et tilbud om kompetansebygging og nettverksarbeid for \xc3\xa5 styrke grunnlaget for l\xc3\xb8nnsom drift av sm\xc3\xa5 bokhandler i kommunesentre og mindre byer i Distrikts-Norge. S\xc3\xa5 langt har 70 bokhandler deltatt i programmet.\n_START_SECTION_\nHistorikk\n_START_PARAGRAPH_\nMerkur (merkantilt kompetanseprogram for utkantbutikkene i regionene) ble etablert i 1995, som en videref\xc3\xb8ring av tidligere st\xc3\xb8tteordninger for dagligvarehandel i utkantstr\xc3\xb8k. Fram til \xc3\xa5rsskiftet 1997/98 ble programmet finansiert over N\xc3\xa6rings- og handelsdepartementet sitt budsjett. Fra 1998 ble dette ansvaret overf\xc3\xb8rt til Kommunal- og regionaldepartementet og inng\xc3\xa5r n\xc3\xa5 som en del av det arbeidet departementet gj\xc3\xb8r for \xc3\xa5 bygge opp under levende og attraktive lokalsamfunn.\n_START_SECTION_\nArbeidsmetode\n_START_PARAGRAPH_\nMerkurs hovedprogram st\xc3\xa5r sentralt i arbeidet. Alle distrikts-kj\xc3\xb8pmenn f\xc3\xa5r tilbud om \xc3\xa5 delta i et kompetansehevende utviklingsprogram som g\xc3\xa5r over et \xc3\xa5r. I l\xc3\xb8pet av denne perioden deltar kj\xc3\xb8pmannen p\xc3\xa5 fem seminar-samlinger, med oppf\xc3\xb8lgingsarbeid mellom hver samling. Programmet setter s\xc3\xb8kelys p\xc3\xa5 b\xc3\xa5de butikkfaglige tiltak og samspillet mellom bygda og butikken. 950 dagligvarebutikker har s\xc3\xa5 langt deltatt i hovedprogram i regi av en Merkur-konsulent._NEWLINE_Etter gjennomf\xc3\xb8rt hovedprogram kan kj\xc3\xb8pmannen delta p\xc3\xa5 konferanser og f\xc3\xa5 individuell hjelp og oppf\xc3\xb8lging n\xc3\xa5r han har behov for det. Konsulentene har ansvar for \xc3\xa5 bes\xc3\xb8ke butikkene en gang for \xc3\xa5ret. Konsulentene kan etter avtale ogs\xc3\xa5 ta p\xc3\xa5 seg mer kompliserte oppdrag knyttet til eierskifte, utbygging, nyetablering og liknende.\n_START_SECTION_\nSt\xc3\xb8tte til investeringer\n_START_PARAGRAPH_\nI 2010 ble det etablert en statlig tilskuddsordning for dagligvarebutikker, for \xc3\xa5 modernisere og styrke butikkene. I 2012 ble det ogs\xc3\xa5 etablert en ordning med investeringsst\xc3\xb8tte for drivstoffanlegg, for \xc3\xa5 sikre tilgang p\xc3\xa5 drivstoff i distrikta._NEWLINE_Merkur-programmet forvalter den statlige investeringsst\xc3\xb8tte-ordningen for distriktsbutikker p\xc3\xa5 vegne av Kommunal- og regionaldepartementet. I 2013 fikk Merkur en total ramme p\xc3\xa5 41,7 millioner kroner til drift av programmet og ulike typer st\xc3\xb8tte. Butikkene kan s\xc3\xb8ke om st\xc3\xb8tte til investeringer som er n\xc3\xb8dvendige for videre drift. Det meste av pengene g\xc3\xa5r til kj\xc3\xb8p av kj\xc3\xb8l og frys, nye datal\xc3\xb8sninger eller til bygningsmessige investeringer._NEWLINE_Siden 2012 har det ogs\xc3\xa5 blitt gitt st\xc3\xb8tte til etablering eller modernisering av drivstoffanlegg. Butikken som sosial arena er et annet satsingsomr\xc3\xa5de.'